Parlement se eerste volle sitting volgende weekArgieffoto Die parlement se eerste volle virtuele sitting met alle lede van die Nasionale Vergadering bymekaar word tans vir volgende Woensdag, 27 Mei, beplan. Die datum kan nog verander, maar nie veel nie. Die Nasionale Vergadering se reëlskomitee het Dinsdagoggend in ’n soms vurige vergadering waarin die ANC en DA by tye lelik vir mekaar gegrom het, die meeste van die reëls vir ’n virtuele sitting van die volle Nasionale Vergadering uitgesorteer. Die reëls oor kworums en oor hoeveel stemme nodig is vir bindende besluite bly van krag, asook die ordereëlings, die tydindeling en die reëlings oor kennisgewing vir sittings. Die grootste verskil met hoe dinge sedert 1994 gedoen gaan word, is uiteraard dat almal nie in dieselfde lokaal sal wees nie, maar verspreid oor die land, en dat die sitting virtueel sal wees met LP’s sigbaar en deelnemend op rekenaarskerms en groot skerms wat in die Nasionale Vergadering in Kaapstad aangebring sal word. Juridies sal alle deelnemers geag word om in Kaapstad te wees, al neem hulle ook van waar in die land deel. Dit voldoen aan grondwetlike vereistes en vestig ook Kaapstad as jurisdiksie vir enige hofsake oor parlementêre kwessies. Argieffoto (Foto: Pexels, Pixabay) Sprekerslyste sal deur die partyswepe gefinaliseer word en punte van orde sal deur die voorsittende beamptes gehandhaaf word. Uit die aard van die digitale platform sal dit deurgaans duidelik wees wie hulle wangedra. As ’n LP te luidrugtig is, kan die voorsittende beampte (byvoorbeeld die speaker) die persoon digitaal stilmaak (mute). As die LP steeds ontwrigtend optree, kan hulle uit die vergadering na die portaal se wagkamer verban word. Stemmery is ’n bietjie van ’n probleem, want daar is nog nie spoedige en intydse stemprogramme nie, so vir die afskop gaan die swepe met die tellery vertrou word, met die portaal wat sal bepaal wie presies teenwoordig is en dus mag stem. Die publiek en die media sal die sitting op YouTube kan volg, wat deursigtigheid verseker en ontwrigting bykans onmoontlik maak.